Diari Oficial de la Generalitat Valenciana


Sumari del DOGV 4171, del 18-01-2002 (2002/206)

RESOLUCIÓ de 9 de gener de 2002 de la Universitat Politècnica de València, per la qual es convoca el procés específic de promoció interna per a accedir al grup A, sector d'administració especial, analista de sistemes/d'aplicacions, en aplicació de la disposició addicional quarta del Decret 33/1999, de 9 de març.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4171

Data del DOGV
:   18-01-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/206


Data del document
:   09-01-2002

Organisme emissor
:   Universitat Politècnica de València

Tipus de document
:   Resolució

Descriptors 

:   * professió de la informàtica
    * concurs administratiu
    * universitat

RESOLUCIÓ de 9 de gener de 2002 de la Universitat Politècnica de València, per la qual es convoca el procés específic de promoció interna per a accedir al grup A, sector d'administració especial, analista de sistemes/d'aplicacions, en aplicació de la disposició addicional quarta del Decret 33/1999, de 9 de març. [2002/M206]
  
Amb la finalitat d'atendre les necessitats de personal en aquesta administració pública encarregada del servei públic de l'educació superior, aquest rectorat, fent ús de les competències que hi atribueix l'article 18 amb relació al 3.2.e de la Llei de Reforma Universitària, i segons el que estableix l'article 48.6 dels Estatuts de la Universitat Politècnica de València, acorda convocar proves d'accés al grup A, sector d'administració especial, analista de sistemes/d'aplicacions de la Universitat Politècnica de València, en aplicació de la disposició addicional quarta del Decret 33/1999, de 9 de març, d'acord amb les bases següents:
  
Primera. Objecte de la convocatòria
  
1.1. Aquesta convocatòria té per objecte la selecció de personal per a cobrir places vacants del grup A, sector d'administració especial, analista de sistemes/aplicacions, de la Universitat Politècnica de València, pel torn de promoció interna, en aplicació de la disposició addicional quarta del Decret 33/1999, de 9 de març.
  
1.2. Segons el que preveu l'article 49.3 de la Llei de Reforma Universitària i l'article 1.1.c del Text Refós de la Llei de la Funció Pública Valenciana, la realització d'aquestes proves selectives s'ajustarà al que preveu el Text Refós de la Llei de la Funció Pública Valenciana, de 24 d'octubre de 1995);el Decret 145/1985, de 20 de setembre (DOGV número 291, de 30 de setembre de 1985 i DOGV número 295, de 14 d'octubre de 1985; rectificat d'acord amb el DOGV número 372, de 5 de maig de 1986), pel qual s'aprovaren els Estatuts de la Universitat Politècnica de València, i pel Decret 33/1999, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana.
  
Segona. Condicions generals dels aspirants
  
2.1. Per a l'admissió a aquestes proves selectives, els aspirants hauran de reunir els requisits següents:
  
a) Tenir la nacionalitat espanyola o la d'un de la resta d'estats membres de la Unió Europea o d'aquells estats als quals els siga d'aplicació la lliure circulació de treballadors i treballadores en virtut de tractats internacionals fets per la Unió Europea i ratificats per Espanya, en els termes prevists en la Llei 17/1993, de 23 de desembre, sobre l'accés a determinats sectors de la funció pública dels nacionals de la resta d'estats membres de la Unió Europea.
  
b) Tenir complits 18 anys i no haver assolit l'edat de jubilació.
  
c) Tenir una antiguitat com a mínim de dos anys en el grup B, analista de sistemes/d'aplicacions de la Universitat Politècnica de València, i complir els següents requisits:
  
1. Personal que es trobe exercint el lloc amb destinació definitiva.
  
2. Que el lloc de treball que s'ocupa es trobe classificat en la relació de llocs de treball d'aquesta Universitat Politècnica per a ser proveït per grups de titulació A/B, sector d'administració especial, analista de sistemes/d'aplicacions.
  
d) Estar en possessió del títol de doctorat, llicenciatura, títol d'enginyeria, d'arquitectura o equivalent o complides les condicions per a obtenir-lo en la data que acabe el termini de presentació d'instàncies. En el cas de titulacions obtingudes a l'estranger, caldrà estar en possessió de la credencial que acredite la seua homologació o de la credencial de reconeixement per a l'exercici de les professions considerades regulades en virtut del Reial Decret 1.665/1991, de 25 d'octubre.
  
e) No patir malaltia ni defecte físic que impedisca l'exercici de les funcions corresponents.
  
f) No estar inhabilitat/inhabilitada penalment per a l'exercici de funcions públiques o no haver sigut separat/separada mitjançant un expedient disciplinari de qualsevol administració o ocupació pública. En el cas d'aspirants la nacionalitat dels quals no siga l'espanyola, hauran d'acreditar, igualment, que no estan sotmesos a sanció disciplinària o condemna penal que impedisca, al seu estat, l'accés a la funció pública.
  
2.2. Les condicions per a l'admissió a les proves s'hauran de reunir en el moment de finalització del termini de presentació de sol·licituds i mantenir-se durant tot el procés selectiu, fins al moment de la presa de possessió.
  
Tercera. Sol·licituds
  
3.1. Qui desitge prendre part en aquestes proves selectives ho haurà de fer constar en la sol·licitud que serà facilitada gratuïtament al registre general o a la consergeria de la seu central de la Universitat Politècnica de València, situat al camí de Vera s/n, València, edifici del Rectorat; al registre de l'Escola Politècnica Superior d'Alcoi, situat a la plaça de Ferrándiz i Carbonell, s/n, d'Alcoi; al registre de l'Escola Politècnica Superior de Gandia, carretera de Nazaret-Oliva, s/n, del Grau de Gandia, i en l'adreça d'Internet http://www.upv.es/rrhh/ (gestió del PAS).
  
3.2. Les sol·licituds es dirigiran al rector de la Universitat Politècnica de València, camí de Vera, s/n, 46797 València, en el termini de 20 dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana, i s'hi haurà d'adjuntar una fotocòpia del DNI o del passaport en el cas dels nacionals dels estats membres de la Unió Europea o d'aquells estats als quals siga aplicable la lliure circulació de treballadors i treballadores.
  
3.3. La presentació de sol·licituds es podrà efectuar al registre general de la Universitat Politècnica de València, camí de Vera, s/n, 46032 València, edifici del Rectorat; al registre de l'Escola Politècnica Superior d'Alcoi, plaça de Ferrándiz i Carbonell, s/n, Alcoi; al registre de l'Escola Politècnica Superior de Gandia, carretera de Nazaret-Oliva, s/n, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener.
  
En el cas que s'optara per presentar la sol·licitud davant una oficina de correus, es farà en sobre obert, perquè la instància figure datada i segellada pel funcionari de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.
  
3.4. Els drets d'examen seran de 3.590 pessetes (21,58 euros), que s'ingressaran en el compte corrent número 44425790329786146821 €Taxes-, de la Caixa d'Estalvis de València, Castelló i Alacant (Bancaixa) a la urbana 724, situada a la Universitat Politècnica de València, camí de Vera, s/n, 46782 València. El justificant de pagament dels drets d'examen es realitzarà amb la impressió del segell, en la sol·licitud, de l'entitat esmentada. En cap cas la mera presentació i el pagament comportarà la substitució del tràmit de presentació en temps i forma, de la sol·licitud davant l'òrgan expressat en la base 3.2.
  
3.5. D'acord amb allò establit en l'article 33 bis de la Llei 12/1997, de 23 de desembre, de Taxes de la Generalitat Valenciana, redactat conforme a la Llei 9/1999, de 30 de desembre, estan exemptes del pagament de la taxa establida en el paràgraf anterior els aspirants amb una discapacitat igual o superior al 33%. Aquests aspirants hauran de presentar certificació de la Conselleria de Benestar Social o dels òrgans competents d'altres administracions públiques, que acredite discapacitació igual o superior al 33%.
  
Quarta. Admissió dels aspirants
  
4.1. Conclòs el termini de presentació de sol·licituds, el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana, que contindrà la relació provisional d'admesos i exclosos a la realització de les proves, així com els nomenaments dels membres que componen el tribunal qualificador.
  
4.2. Els aspirants podran, en cas d'error o exclusió, esmenar els defectes en què hagen incorregut en la sol·licitud, o realitzar les reclamacions que consideren convenients en el termini de 10 dies hàbils comptadors a partir de l'endemà de la publicació de la relació provisional d'admesos i exclosos en el Diari Oficial de la Generalitat Valenciana.
  
4.3. En tot cas, per tal d'evitar errors i, en el supòsit de produir-se'n, possibilitar l'esmena en temps i forma, els aspirants comprovaran fefaentment no solament que no figuren recollits en la relació provisional d'exclosos sinó, a més, que els noms i les dades consten correctament en les relacions d'admesos pertinents.
  
4.4. Seran causes d'exclusió, a més de les assenyalades en altres apartats d'aquestes bases:
  
- L'omissió de la signatura en la sol·licitud.
  
- No adjuntar-hi la fotocòpia del DNI o del passaport.
  
- No pagar els drets d'examen.
  
4.5. Transcorregut el termini de 10 dies hàbils, esmenats els defectes, si és procedent, i vistes les reclamacions que corresponguen, es dictarà una resolució que contindrà la relació definitiva d'admesos i exclosos i, almenys, amb una antelació de 15 dies hàbils, la data, el lloc i l'hora de realització i d'inici dels exercicis, que es publicarà en el Diari Oficial de la Generalitat Valenciana. Si és procedent, es publicarà també l'ordre d'actuació dels aspirants d'acord amb el que disposa la base 7.2.
  
5. Proves selectives
  
5.1. El procediment de selecció es realitzarà mitjançant les següents proves selectives:
  
5.2. Primer exercici. Consistirà a resoldre per escrit en un temps que determinarà el tribunal un test amb quatre respostes alternatives, referit a les matèries del programa que figura com a annex I; només una d'aquestes és la correcta.
  
5.3. Segon exercici. Consistirà en una prova pràctica sobre el temari especificat en l'annex I, programa del temari d'aquesta convocatòria i funcions del lloc de treball.
  
La durada d'aquest exercici, la fixarà el tribunal amb temps suficient.
  
En tots els exercicis, el tribunal prendrà les mesures que siguen necessàries per a garantir-ne l'anonimat en la valoració. Seran anul·lats tots aquells en els quals hi haguera alguna marca que en puguera identificar l'autor.
  
6. Qualificació dels exercicis
  
6.1. El primer exercici: es qualificarà de 0 a 10 punts, caldrà obtenir una qualificació igual o superior a 5 punts per a ser declarat apte.
  
6.2. El segon exercici es qualificarà de 0 a 10 punts, caldrà obtenir una qualificació igual o superior a 5 punts per a ser declarat apte. Els criteris de correcció es faran públics amb anterioritat a la realització de l'exercici.
  
6.3. Els aspirants que hagen resultat aptes en els dos exercicis conformaran la relació dels aspirants aprovats.
  
6.4. Resoltes les possibles al·legacions i esmenes, el tribunal dictarà una resolució que fixarà la relació definitiva d'aspirants aprovats.
  
Setena. Desenvolupament de les proves selectives
  
7.1. Els exercicis tindran lloc a la ciutat de València.
  
El primer exercici es realitzarà al lloc, la data i l'hora que s'establisca en la resolució per la qual s'aprova i es publica en el Diari Oficial de la Generalitat Valenciana la llista definitiva d'admesos i exclosos de les proves objecte d'aquesta convocatòria, amb una antelació no inferior a 15 dies hàbils.
  
7.2. Els aspirants seran convocats per a cada exercici en crida única. Els membres del tribunal de qualificació i el personal col·laborador no permetran l'accés a la sala on es realitze l'exercici d'aquelles persones que hi compareguen una vegada conclosa la crida dels aspirants convocats.
  
En cas de realitzar-se l'exercici en sessions diferents, l'ordre d'intervenció dels aspirants començarà per la lletra C, i l'ordre alfabètic de cognoms seguirà conforme a la Resolució de 27 d'abril de 2001 de la Direcció General de la Funció Pública (DOGV número 4.013, de 4 de juny de 2001).
  
Els aspirants hauran d'acreditar la personalitat mitjançant la presentació del DNI o del resguard amb fotografia, del passaport o del permís de conduir (no seran vàlides les fotocòpies compulsades d'aquests documents), així com l'exemplar per a l'interessat de la sol·licitud d'admissió a les proves.
  
7.3. Començades les proves, l'anunci de celebració de la resta d'exercicis el farà públic el tribunal al local en què s'haja realitzat l'anterior i en el tauler d'anuncis del PAS, situat a l'edifici del Rectorat i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de gestió del PAS), amb una antelació mínima de 48 hores.
  
Els aspirants perdran el seu dret quan es personen als llocs de realització quan ja s'hagen iniciat les proves o per no assistir a aquestes, encara que es dega a causes justificades.
  
Vuitena. Publicitat de les llistes
  
8.1. Després de la realització de cadascuna de les proves, el tribunal farà pública, mitjançant un anunci als locals on s'hagen realitzat, al tauler d'anuncis del PAS, situat a l'edifici del Rectorat, i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de gestió del PAS), la llista d'aspirants que les hagen superades.
  
8.2. El tribunal elevarà al rector les llistes definitives dels aspirants que hagen superat les proves per ordre de puntuació, a les quals fa referència l'apartat 6.5, per a la inserció en el Diari Oficial de la Generalitat Valenciana.
  
9. Coneixements de valencià
  
9.1. L'acreditació dels coneixements de valencià que disposa l'article 9.4 del Text Refós de la Llei de la Funció Pública Valenciana, per part dels aspirants que hagen superat les proves selectives, es podrà realitzar mitjançant la presentació d'algun dels documents següents:
  
a) Títol de Batxiller o equivalent cursat a la Comunitat Valenciana, amb superació de les assignatures de valencià.
  
b) Títol de l'escola oficial d'idiomes corresponent al tercer curs de coneixements de valencià.
  
c) Certificat de nivell mitjà de la Junta Qualificadora de Coneixements de Valencià.
  
9.2. Qui no puga acreditar aquests coneixements, conforme al que estableix el punt anterior, haurà de realitzar el curs específic de valencià a què es refereix l'article 9.4 del Text Refós de la Llei de la Funció Pública Valenciana.
  
Deu. Presentació de documents
  
10.1. En el termini de 20 dies hàbils, comptadors des de l'endemà de la publicació en el Diari Oficial de la Generalitat Valenciana de les relacions d'aprovats, els aspirants proposats hauran de presentar al Servei de Recursos Humans, Secció del PAS (d'aquesta universitat, a través del registre general de la Universitat Politècnica de València; al registre de l'Escola Politècnica Superior d'Alcoi situat en la plaça de Ferrándiz i Carbonell, s/n, Alcoi; al registre de l'Escola Politècnica Superior de Gandia situat en la carretera de Nazaret-Oliva, s/n, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener, la documentació següent:
  
a) Fotocòpia compulsada del títol acadèmic exigible segons aquesta convocatòria, tret que conste en l'expedient personal.
  
b) Els aspirants discapacitats hauran de presentar un certificat de la Conselleria de Treball i Assumptes Socials o dels òrgans competents d'altres administracions públiques, que acredite discapacitació igual o superior al 33%, així com la capacitat per a exercir les funcions que corresponen a les vacants oferides.
  
10.2. Els aspirants seleccionats que dins del termini establit en el punt anterior, i tret de casos de força major, no presenten la documentació acreditativa o d'aquesta es dedueix que no tenen algun dels requisits exigits, no podran ser nomenats funcionaris de carrera, sense perjudici de la responsabilitat en què puguen haver incorregut per falsedat en les sol·licituds de participació.
  
Onze. Nomenament de funcionaris
  
Conclòs el procés selectiu i transcorregut el termini de presentació de la documentació, els qui les hagen superades seran nomenats funcionaris de carrera mitjançant una resolució que es publicarà en el Diari Oficial de la Generalitat Valenciana i quedaran adscrits com a funcionaris del grup A, analista de sistemes/d'aplicacions, amb caràcter definitiu, als llocs que ocupaven anteriorment com a funcionaris de carrera.
  
Dotze. Tribunal
  
12.1. El tribunal qualificador d'aquestes proves selectives serà nomenat pel rector en la resolució que farà pública la relació provisional d'admesos i exclosos, amb una antelació mínima d'un mes a la data de l'inici de les proves, i estarà compost per:
  
President/presidenta: un vicerector/una vicerectora o el secretari/la secretària general de la Universitat Politècnica de València.
  
Tres vocals, designats pel rector de la Universitat Politècnica de València, funcionaris de carrera.
  
Un/una vocal, designat per la Junta del PAS de la Universitat Politècnica de València, funcionari de carrera.
  
Un secretari/una secretària, funcionari de carrera de la Universitat Politècnica de València, que actuarà amb veu però sense vot.
  
Així mateix, es designarà un tribunal suplent amb la mateixa composició.
  
12.2. El tribunal, per a la realització de les proves, podrà designar el personal col·laborador, ajudant i assessor especialista que considere oportú.
  
12.3. Els membres del tribunal, així com el personal col·laborador, ajudant i assessor especialista, s'hauran d'abstenir i podran ser recusat pels interessats quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Tots els membres del tribunal hauran de reunir els requisits establits en l'article 13.4 del Text Refós de la Llei de la Funció Pública Valenciana i, almenys la meitat més un d'aquests, haurà de tenir una titulació corresponent a la mateixa àrea de coneixements que l'exigida per a l'ingrés.
  
12.4. El tribunal, així com el personal col·laborador, ajudant i especialista, podrà exigir dels aspirants, en qualsevol moment, que acrediten la identitat de conformitat amb el que preveu la base 7.2.
  
12.5. A l'efecte de comunicacions i de qualsevol altra incidència, el tribunal tindrà la seu a la Universitat Politècnica de València, camí de Vera, s/n, 46395 València.
  
12.6. El tribunal tindrà la categoria assenyalada en el Decret 24/1997, d'11 de febrer, del Consell de la Generalitat Valenciana, sobre indemnitzacions per raó del servei i gratificacions per serveis, tenint en compte el que estableix l'article 3 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.
  
El tribunal tindrà la consideració d'òrgan col·legiat de l'administració i, en aquest sentit, estarà sotmés a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Tretze. Recursos
  
Contra la convocatòria, les bases i tots els actes administratius que se'n deriven, que esgoten la via administrativa, es pot interposar un recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos comptadors a partir de l'endemà de la publicació, de conformitat amb el que estableix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, 22 de la Llei Orgànica 11/1983, de 25 d'agost, de Reforma Universitària i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Prèviament podrà interposar, en el termini d'un mes comptador a partir de l'endemà de la publicació d'aquesta resolució, un recurs potestatiu de reposició davant el rector, de conformitat amb el disposa l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener. Tot això sense perjudici que s'utilitze qualsevol altra via que es considere oportuna.
  
Davant de les actuacions del tribunal, es podrà interposar un recurs d'alçada previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener, en el termini d'un mes comptador des de l'endemà de les notificacions o publicacions.
  
El recurs es podrà interposar davant l'òrgan que va dictar l'acte que s'impugna o davant el rector com a òrgan competent per a resoldre'l.
  
València 9 de gener de 2002.- El rector de la universitat Politècnica de València: Justo Nieto Nieto.
  
ANNEX I
  
Programa de temari
  
Tema 1. Transmissió de dades. Generalitats. Elements d'un sistema de TD. Conceptes generals sobre TD. Commutació.
  
Tema 2. Protocols jerarquitzats. Conceptes generals. Model de referència ISO: definició, jerarquització del model i nivells.
  
Tema 3. Modulació, mòdems i comunicació. Modulació: definició i tipus. Mòdems: concepte i funcions. Normalització. Transceptors. Multiplexors i concentradors. Commutadors i ponts.
  
Tema 4. Mitjans de comunicació. Generalitats. Tipus de cable. Enllaços òptics. Enllaços de ràdio i microones. Comunicacions via satèl·lit.
  
Tema 5. Sistemes de cablatge. Normatives. Paràmetres de disseny.
  
Tema 6. Nivell d'enllaç. Definició i serveis. Protocols elementals. Protocols de finestra flotant. Control de la comunicació en la xarxa. Detecció i correcció d'errors. Detecció de pèrdua i duplicació. Identificació del camí. Control del flux.
  
Tema 7. Xarxes d'àrea local. Concepte i usos. Topologies. Protocols d'accés al medi: accés controlat i accés aleatori. El medi físic. Normalització: estàndards IEEE.
  
Tema 8. Nivell de xarxa. Definició i serveis. Circuit virtual Vs datagrama. Algorismes d'encaminament. Control de congestió i estratègies.
  
Tema 9. Nivell de transport. Definició i serveis. Encaminament i establiment de la connexió. Control de flux. Multiplexació. Interconnexió de xarxes. Passarel·les.
  
Tema 10. TCP/IP. Generalitats. Sistema d'encaminament. Servei de noms. Protocol IP. Protocol TCP. Protocol UDP. Mètodes de configuració. IP versió 6.
  
Tema 11. Protocol d'encaminament IP. Configuració d'encaminadors. Rutes per defecte. Protocols d'informació de ruta.
  
Tema 12. Administració de xarxes TCP/IP. Disseny de subxarxes. Configuració del servei de noms. Administració d'adreces.
  
Tema 13. Protocols d'accés a xarxes TCP/IP. ESLIP. PPP. Infovia. Autentificació d'usuaris.
  
Tema 14. Nivell de sessió. Definició i serveis. El model del servei. Conceptes fonamentals. Model client-servidor. Procediment de telefonada remota.
  
Tema 15. Nivell de presentació. Definició i serveis. Seguretat i privacitat en la xarxa. Tècniques de compressió.
  
Tema 16. Protecció i seguretat de la informació. Criptografia. Sistemes i protocols.
  
Tema 17. Seguretat en Internet: atacs, tècniques i tallafocs.
  
Tema 18. Nivell d'aplicació. Definició i serveis: terminal virtual, transferència de fitxers, correu electrònic i serveis d'informació.
  
Tema 19. Correu electrònic en xarxes TCP/IP: Sendmail, SMTP, POP i IMAP. Serveis de directori LDAP.
  
Tema 20. Internet. Estructura i funcionament. Organització. Maneres d'accés. Aplicacions.
  
Tema 21. Xarxes de dades: generalitats. Xarxes públiques de transmissió de dades. Xarxes de cable. XDSL.
  
Tema 22. Xarxes d'alta velocitat. Frame Relay. ATM. Gigaoctet Ethernet.
  
Tema 23. RDSI. Evolució, definició i elements. Serveis de la RDSI. Activitats de normalització. Interfícies. Canals. Protocols. RDSI de banda ampla.
  
Tema 24. Xarxes privades virtuals. Arquitectura. Estructura de la xarxa de commutació. Serveis. Mecanismes de transport. Senyalització. Sincronisme. Gestió.
  
Tema 25. Gestió de xarxes i sistemes. Dimensions de la gestió. Arquitectures de gestió. Necessitats d'una gestió integrada. Plataformes de gestió. Eines comercials: exemples i criteris de selecció.
  
Tema 26. Intranets corporatives. Definició i conceptes bàsics. Aplicacions. Arquitectura. Disseny i desenvolupament. Eines.
  
Tema 27. El tractament de la imatge: compactació i transmissió. Digitalitzadors i escàners. Discs òptics i videodiscs. Capacitat de resolució.
  
Tema 28. Sistemes de vídeo. Fonts de senyal de vídeo. Receptors. Normalització. Gravació de senyals de vídeo. Processadors de senyal. Transmissió de vídeo en xarxa.
  
Tema 29. Sistemes de videoconferència. Mecanismes de codificació. Mitjans de transmissió. Aplicacions.
  
Tema 30. Arquitectura de computadors. Definició d'arquitectura. Elements essencials d'un ordinador. Classificació d'arquitectures.
  
Tema 31. Sistemes operatius: definició i conceptes generals. Estructura. Tipus de sistemes operatius.
  
Tema 32. Microinformàtica. Equips: arquitectura, components i perifèrics. Sistemes operatius de l'entorn MS-Windows.
  
Tema 33. Administració de servidors en l'entorn MS-Windows. Administració de dominis. Gestió d'usuaris i grups. Instal·lació i gestió d'impressores. Administració de xarxes. Administració de discs. Seguretat.
  
Tema 34. Pla de seguretat d'un sistema informàtic. Punts crítics en l'accés a sistemes informàtics. Tolerància a fallades en ordinadors. Fiabilitat. Disponibilitat. Redundància. Detecció i recuperació de fallades.
  
Tema 35. Avaluació del rendiment d'un sistema informàtic. Eines de mesura del rendiment: mètodes estadístics. Monitors, maquinari i programari. Models. Tècniques de simulació.
  
Funcions del lloc:
  
- Planificació i coordinació general de la xarxa i microinformàtica de la universitat.
  
- Estudi, avaluació, proposta i planificació del desenvolupament de projectes i de l'evolució de la xarxa.
  
- Avaluació d'alternatives.
  
- Selecció de tecnologies.
  
- Gestió de l'adquisició de maquinari, programari i serveis externs.
  
- Administració de la xarxa i MI, normalització i estandardització.
  
- Participació en la definició de les polítiques de seguretat de la xarxa i dels sistemes microinformàtics.
  
- Participació en la selecció del personal.